Publication: Magyar Közlöny
Issue: MK-2005-26 (Year: 2005, Number: 26)
Era: 2004-2010
Section: a 2/2005. (III. 1.) OM rendelethez
Paragraph Index: 420

5. A beszédfogyatékos/súlyos, akadályozott beszédfejlõdésû gyermek A beszédfogyatékos/súlyos, akadályozott beszédfejlõdésû gyermek szenzoros, motoros vagy szenzomotoros problémája (megkésett beszédfejlõdés, centrális dyslalia, súlyos orrhangzósság stb.), illetve a beszédhibához csatlakozó tanulási és/vagy magatartási zavara miatt eltérõen fejlõdik. Mindez az anyanyelvi fejlettség alacsony szintjében, a beszédszervek gyengeségében, a beszédhangok tiszta ejtésének hiányában, a szegényes szókincsben, a beszédmozgásokról szerzett emlékképek felhasználásának hiányában, a grammatikai fejletlenségben, az utánzóképesség gyengeségében nyilvánul meg. A fejlesztés az anyanyelvi nevelést középpontba állító, speciális terápiákat alkalmazó intenzív, komplex – az életkori sajátosságokat, a játékosság elvét szem elõtt tartó – nevelési környezetben valósulhat meg. Az óvodai nevelés során az anyanyelvi nevelés, a mozgás, a kommunikáció, illetve a vizuomotoros koordinációs készség fejlesztése, a speciális terápiák alkalmazása (diszlexia-prevenció, grafomotoros fejlesztés stb.) segít az iskolába lépéshez szükséges fejlettség elérésében.

Source: https://magyarkozlony.hu/hivatalos-lapok/6702cd59a0223d5a20bab96392859feb32958641/dokumentumok/12d79524655fe860f9d0ae7a1240eefac4ca9e04/letoltes